Немци су 7. априла продужили са ваздушнима нападима на Београд, железничке комуникације и неке аеродроме. На земљи су том приликом уништена још 34 југословенска авиона, док је 6. ловачки пук који је бранио Београд изгубио 13 авиона. 1. и 3. бомбардерски пук напали су немачке оклопне и моторизоване колоне на правцу Крива Паланка-Куманово-Скопље. 8. бомбардерски пук из Бањалуке, опремљен британским бомбардерима Бристол Бленим, напао је циљеве у Мађарској, односно немачке војне аеродроме код Печуја и код Сегедина, изгубивши при том 8 бомбардера, оба команданта група и два командира ескадриле (није их пратио ниједан ловац!). Током овог напада, посаде југословенских бомбардера су одбрамбеном ватром обориле два немачка ловца, а један је уништен на земљи. 7. бомбардерски пук и 81. ваздухопловна група напали су циљеве у северној Албанији. 11. група за даљно извиђање, опремљена бомбардерима Бристол Бленим је приликом бомбардовања железничке станице у Темишвару, претрпела велике губитке. Самостална ваздухопловна група Приморске армије бомбардовала је Скадар и албанску обалу.